Къэралпсо Iуэхур яублэ
Хабзэ хъуауэ, УФ-м Егъэджэныгъэмрэ щIэныгъэмкIэ и министерствэм гъэ къэс мыпхуэдэ зэманым къыхелъхьэ «Илъэсым и егъэджакIуэ нэхъыфI» урысейпсо зэпеуэр къэралым щегъэкIуэкIыпхъэу. Мы махуэхэм дэнэкIи щыщIадзэ зэхьэзэхуэм и щIыпIэ Iыхьэхэм.
Ди республикэм и егъэджакIуэ пашэхэри, илъэс къэси хуэдэу, мы гъэми хэтщ а къэралпсо зэпеуэм. Налшык къалэ щIыпIэ администрацэм и пресс-IуэхущIапIэм и лэжьакIуэ Уянаевэ Заринэ хъыбар къызэрыдигъэщIамкIэ, мазаем и 25-м Налшык щаублащ егъэджакIуэ нэхъыфIхэр щызэпеуэ щIыпIэ Iыхьэр. Абы хэтынущ егъэджэныгъэ-гъэсэныгъэ IэнатIэм зи Iуэху зехьэкIэкIэ щыпэрыт, Налшык и курыт школхэм я лэжьакIуэ 28-рэ. Iуэхугъуэ зэмылIэужьыгъуэ зыбжанэкIэ зэпеуа, ябгъэдэлъ щIэныгъэр, зэфIэкIхэр къагъэлъэгъуа нэужь, лэжьакIуэ нэхъыфIхэр белджылы къащIынущ. Апхуэдэ щIыкIэкIэ къыхахынущ «ЕгъэджакIуэ нэхъыфI», «Класс унафэщI нэхъыфI», «Программэм и лейуэ сабийхэм ядэлажьэ егъэджакIуэ нэхъыфI», «Школ унафэщIым гъэсэныгъэ лэжьыгъэмкIэ и къуэдзэ нэхъыфI», «Соцпедагог нэхъыфI», «Педагог-психолог нэхъыфI» цIэхэр 2014 гъэм ди деж нэхъ зыщыхуэфащэхэр.
ЕгъэджакIуэхэм я къалэ зэпеуэм щытекIуахэр наIуэ къэхъунущ гъатхэпэм и 20-м. Фигу къэдгъэкIыжынщи, 2013 гъэм Налшык къалэм и егъэджакIуэ нэхъыфIу къалъытауэ щытащ курыт школ №11-м урысыбзэмрэ литера- турэмрэ щезыгъэдж Шурдым Зари- нэ.
ЖЫЛАСЭ Маритэ.
